钦定古今图书集成/明伦汇编/皇极典/第242卷 > 《王道正则百川理赋》江洐
## 钦定古今图书集成/明伦汇编/皇极典/第242卷 > 《王道正则百川理赋》江洐

物格大顺，化由至公。本一道以持正，致百川而会通。
庶政修明，端若承天之意；众流协应，沛然行地之中。
尝闻宰物之工，提平在圣。大而覆载者，既辅相以德；
广而融结者，皆管摄以政。故彼灾祥，系乎邪正。惟王
有归往之义，盖在为公而水浮；存平准之称，遂皆得
性。何则？明审刑罚，持循纪纲。亶聪明而作后，一好恶
以遵王。执此之政兮坚若金石；行此之令兮信如阴
阳。有猷有为，屏邪心于党附；或源或委，畅柔德于灵
长。由是温洛效珍，荣河荐祉。若江汉焉，莫不归其润；
若畎浍焉，莫不循其理。民自绝于昏垫，物大蒙于丰
美。坦周人之砥道，率履大中；协夏后之神功，敉宁洚
水。岂非德之隆者，高深远近而必及；道之公者，遍覆
包含而不偏。博既通于化育，幽遂达于渊泉。上广尧
仁，有既陂之九泽；下殊幽暴，无皆震之三川。况夫中
和发于圣诚，精祲交于神造。万物之类，尚率育而总
总；五行之本，宜分流而浩浩。平康在治，兹咸叙其彝
伦；脉络交通，遂安行于故道。向若所持悖缪，所向阿
私，或盛外家之宠，或简宗庙之仪。害既作矣，时将殆，
而白马沉而福益远，金堤塞而民已疲。是以《雅》什贻
讥，益念沸腾之失；汉臣建白，重兴涌溢之悲。殊不知
水之为功，物资其泽，以之浸润也，其功倍，以之灌溉
也，其利百。然而疏导则莫胜其劳，壅塞则悉罹其厄。
惟王道公正而不颇，自然顺适。